《燃灯歌》
清代·丘逢甲

于时佛在华鬘天，虚空顿现灯万千。一灯东飞落震旦，惟善女身灯忽传。

石窟之水清且涟，男当门户女种田。种田太苦种福乐，燃灯之会结福缘。

缘不虚生则有首，惟斋婆者司厥权。东村蹀躞西蹁跹，南村喋聒北牵连。

借灯说法喻大众，灯花飞粲舌底莲。燃灯古佛古最古，其古乃在如来前。

灯光明王亦称佛，灯光光并日月悬。第一本命灯当燃，佛光照耀无灾愆。

况乃佛光所到处，夫星子星相钩联。一燃百病为之蠲，再燃寿命为之延；

三燃福慧双双全，惟灯宜燃更宜添。是灯即丁理则然，一燃再添添更添，燃灯之会须三年。

金灯银灯大福力，小或斗粟或百钱。天灯照天水照水，此缘对佛真当捐。

遂教诸乡各寺庙，以灯引灯灯例沿。婆心所到无不达，信受奉行其志坚。

微尘等众诸善女，皆大欢喜参灯禅。恒河沙等身布施，一齐自撤簪钏钿。

时良日吉为好会，惟斋婆者先周旋。大嫂呼姑姊呼妹，百百十十来联翩。

头上宝髻乌云偏，足下丝履六寸圆。青裙翠袖何娟娟，阑干桂子争新鲜。

后飞莺燕前乌鸢，媸者自媸妍自妍。佛门广大无不受，青天白日开灯筵。

寺僧是日大陈设，送座香茗僧亲煎。引诸善女向灯拜，佐以梵嫂礼则虔。

礼成酌酒酒如泉，水陆并设罗腥膻。为缘首者有加笾，玉山醉倒春风颠。

惟缘有簿掌出纳，有书记僧职则专。张姑李妹签名氏，揭榜大字书朱笺。

年年此会劳女伴，如鹿女应朝金仙。寺门伐鼓声渊渊，日斜会散如秋烟。

前村归前后村后，香云拥护灯光旋。千家百家儿女语，灯前醉倦郎应怜。

是时寺僧更笑乐，禅床富拥银铜铅。夜昏佛灯冷无焰，群僧醉饱方高眠。

自从传灯失本义，佛应流泪遣言筌。如蛾赴灯为利诱，众生苦海真无边。

无人出作狮子吼，将疑劫火遗竺乾。南无绮语菩萨者，善哉说此燃灯篇。

作者简介：丘逢甲(1864年～1912年）近代诗人。字仙根，又字吉甫，号蛰庵、仲阏、华严子，别署海东遗民、南武山人、仓海君。辛亥革命后以仓海为名。祖籍嘉应镇平（今广东蕉岭）。同治三年（1864年）生于台湾彰化，光绪十四年（1887年）中举人，光绪十五年登进士（1889年），授任工部主事。但丘逢甲无意在京做官返回台湾，到台湾台中衡文书院担任主讲，后又于台湾的台南和嘉义教育新学。